Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 4 Pv 146/11/1105	Bratislava V, 3.2.2012
EEČ : 2-12-43-2012

U Z N E S E N I E

Trestná vec:	obvinený XXXXX 
Trestný čin:	nedovolená výroba a držba omamnej látky, psychotropnej látky, jedu a prekurzora a obchodovanie s nimi podľa § 187 odsek 1 Trestného zákona číslo 140/1961 Zbierky zákonov v znení zákona číslo 177/1993 Zbierky zákonov

Rozhodol: 	prokurátor Okresnej prokuratúry Bratislava V
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 13.11.1993 v čase asi o 04:15 hod. prevážal motorovým vozidlom zn. Volkswagen Golf, EČV: XXXXX, ktorého vlastníkom je XXXXX, nar. XXXXX, trvale bytom XXXXX, 25 g omamnej látky (hašiš) z Rakúska do Slovenskej republiky cez hraničný prechod Petržalka - Berg, pričom bol zadržaný colnými orgánmi
Právna veta:
nakoľko je trestné stíhanie neprípustné, pretože v trestnom stíhaní nemožno pokračovať a musí byť zastavené proti tomu, kto zomrel
Odôvodnenie:
Uznesením vydaným dňa 13.11.1993 vyšetrovateľ OÚV PZ SR v Bratislave V začal podľa § 160 ods. 1 Trestného poriadku (účinného do 31.12.2005) trestné stíhanie a súčasne podľa § 163 ods. 1 Trestného poriadku (účinného do 31.12.2005) vzniesol obvinenie XXXXX pre trestný čin nedovolenej výroby a držania omamných a psychotropných látok a jedov podľa § 187 ods. 1 Trestného zákona (účinného do 31.12.2005) v konaní vedenom pod sp. zn. ORP-2236/1-OVK-B5-1993. 
 Dňa 4.2.1994 podal prokurátor Obvodnej prokuratúry Bratislava V na obvineného XXXXX obžalobu pre vyššie uvedený skutok obžalobu. Obvodný súd Bratislava V vrátil vec prokurátorovi na došetrenie uznesením sp. zn. 2T 9/94 zo dňa 1.3.1994 s tým, že je potrebné skúmať duševný stav obvineného znalcami psychiatrami. 

Dňa 20.04.1995 vyšetrovateľ OÚV PZ v Bratislave V podľa § 173 ods. 1 písm. a) Trestného poriadku (účinného do 31.12.2005) prerušil trestné stíhanie z dôvodu, že pre neprítomnosť obvineného nie je možné vec náležite objasniť. 
           Dňa 01.12.1997 vyšetrovateľ OÚV PZ v Bratislave V uznesením podľa § 173 ods. ods. 2 Trestného poriadku (účinného do 31.12.2005) rozhodol o pokračovaní v trestnom stíhaní proti obvinenému XXXXX, keďže nebol dôvod na prerušenie. 
           Dňa 24.02.1998 vyšetrovateľ OÚV PZ v Bratislave V podľa § 173 ods. 1 písm. a) Trestného poriadku (účinného do 31.12.2005) opätovne prerušil trestné stíhanie z dôvodu, že pre neprítomnosť obvineného nemožno vec náležite objasniť. 
           Dňa 01.03.2011 vyšetrovateľ OKP OR PZ v Bratislave V uznesením podľa § 228 ods. 5 Trestného poriadku rozhodol o pokračovaní v trestnom stíhaní, pretože dôvod na prerušenie pominul. 
           Dňa 20.01.2012 bola vyšetrovateľovi PZ prostredníctvom Národnej ústredne Interpol Bratislava Úradu medzinárodnej spolupráce PPZ MV SR doručená správa Úradu policajného pridelenca pri Veľvyslanectve Slovenskej republiky vo Viedni, z ktorej vyplýva, že obvinený XXXXX dňa 06.04.2009 zomrel. Predmetná informácia bola poskytnutá Spolkovým kriminálnym úradom, Rakúska spolková republika, na základe matričného hlásenia pre evidenciu obyvateľov Spolkového ministerstva vnútra Rakúskej spolkovej republiky. 
	Dňa 31.1.2012 predložil vyšetrovateľ PZ spis prokurátorovi s návrhom na postup podľa § 215 ods. 1 písm. d) Trestného poriadku s poukazom na ust. § 9 ods. 1 písm. d) Trestného poriadku. 

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

	Zo spisového materiálu vyplýva, že skutku uvedeného v uznesení o vznesení obvinenia sa dopustil obvinený, čo sám priznal.

	Taktiež je zrejmé, že konanie obvineného je nutné právne posúdiť ako trestný čin nedovolenej výroby a držby  podľa § 187 ods. 1 Tr. zákona č. 140/1961 Zb. 
	
	Počas vyšetrovania bolo zistené, že obv. XXXXX zomrel dňa 6.4.2009, ako to vyplýva z hlásenia Spolkového kriminálneho úradu Rakúskej spolkovej republiky, vystavenej na základe matričného hlásenia pre evidenciu obyvateľov Spolkového ministerstva vnútra Rakúskej spolkovej republiky.

	V zmysle ustanovenia § 9 ods. 1 písm. d) Trestného poriadku sa trestné  stíhanie stalo neprípustné, nakoľko ak už bolo trestné stíhanie začaté, nemožno v ňom pokračovať a musí byť zastavené proti tomu, kto zomrel. 

	Vzhľadom na uvedené skutkové a právne skutočnosti je zrejmé, že vo veci sú splnené zákonné predpoklady na postup podľa § 215 ods. 1 písm. d) Trestného poriadku, a preto som rozhodol tak ako to je uvedené vo výroku tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Krajčovič
prokurátor